Мысыр тарихында Имхотептың абруйы артабанғы йылдарҙа шул тиклем күтәрелә, ул тылсымлы көскә эйә булған бөйөктәрҙән бөйөк аҡыл эйәһе, тип иҫәпләнелә башлай. Вафатынан һуң йөҙ йыл үткәс, Имхотепты ярымалла тип таныу башлана. Яңы батшалыҡ дәүерендә Имхотепты дауалау аллаһы һәм дауалаусыларҙы яҡлаусы сифатында илаһилаштырыу формалаша. Бынан тыш ул, Тот менән бер рәттән, яҙыу менән шөғөлләнеүселәрҙе, уларҙың кәсебен илаһи яҡлаусы, тип таныла.